Cap de setmana de Nanoteatre
La traductora és una de les 4 càpsules que es representaran
El teatre de mínims en llocs inesperats és una experiència produïda pel Teatre Principal des de 2003
Aquest divendres 29 i dissabte 30 arriba el Nanoteatre, teatre de mínims en llocs inesperats. Unes càpsules de teatre de petit format, de curta durada i en espais singulars, amb l'objectiu de redescobrir tot el potencial teatral fet a casa nostra, dins el programa Singulart, que produeix el Teatre Principal des de l'any 2003.
Susanna Garcia Prieto i Josep Maria Teixell han estat els encarregats d'escriure els quatre textos que han estat dirigits per ells mateixos i per Àlex D. Capo, i que compten amb la interpretació d'actors professionals, amateurs, i estudiants d'arts escèniques de la ciutat.
Sergi Bertran, Anna Cabanes, Marta Cañas, Neus Domènech, Ignasi Gimeno, Carme Jariod, Salvador Juncosa, Carlos Lizalde, Montse Panero, Àlex Pereira, Jordi Pérez, Lluís Piñol, Fina Redondo, Núria Valls i la mateixa Susanna Garcia-Prieto, tots ells vilanovins, són l'elenc d'actors seleccionat per interpretar les diferents càpsules teatrals.
El divendres 29 de setembre s'ofereixen 3 sessions, a les 20.30 h, 21 h i 21.30 h, i el dissabte 30 de setembre 3 més, a les 20 h, 20.30 h i 21 h. El punt de trobada de cadascuna de les sessions és el passeig Marítim número 92 (davant del Supermercat JR).
Aquesta és la sinopsi de les diferents càpsules:
"La traductora", de Josep Maria Teixell.
Sabíeu que hi ha empreses especialitzades a posar en contacte homes de països rics amb dones de països no tan rics per veure si neix l'amor de forma espontània i natural? I que tenen traductores per fer de pont entre els possibles enamorats? Doncs sí, existeixen! I una ha fet cap a la nostra ciutat per veure si ens pot oferir els seus serveis. Però ja se sap, en temes de llengua no tot és la sintaxi...
"Akelarre", de Susanna Garcia Prieto.
Un lloc buit no convida a entrar. Però un lloc massa ple no et permet entrar. Aquests tres treballadors d'un servei de neteja molt especial intentaran no només que els clients entrin, sinó que s'hi quedin fins que siguin vintage.
"Paranoia", de Susanna Garcia Prieto.
La ment humana és una eina molt poderosa que farà tot el possible per evitar-nos el profund dolor d'una separació amorosa. Quan una relació s'acaba no cal buscar culpables, a vegades és només que les coses surten malament. I a vegades és que no ens fixem prou en el detalls.
"Amor de mare", de Josep Maria Teixell.
Palestina, 33 dC. Vilanova, 2017 dC. Dijous Sant, Divendres Sant. Quatre personatges de quatre moments diferents es troben en un mateix espai i en un mateix moment. No saben on són. No saben per què no els han tret al carrer. Entre els dubtes i la defensa de les posicions personals, una mare intenta canviar el curs de la Història, així, amb majúscula. Se'n sortirà? Una mare sempre és una mare...
Les entrades per al Nanoteatre es poden comprar per Internet a www.elprincipal.cat, o abans de cada funció, si en queden, al punt de trobada (davant del JR supermercats del Passeig Marítim).